ఆవిరైన సంపద 10 లక్షల కోట్లు
- మూడు రోజులు.. 711 పాయింట్లు
-  కొనసాగిన నష్టాలు... సెన్సెక్స్‌ మరో 561 పాయింట్ల పతనం
-  ఇంట్రా ట్రేడింగ్‌లో 1200 ఫట్‌
-  కొత్తగా అమెరికా భయాలు
ముంబయి: దేశీయ స్టాక్‌ మార్కెట్లు కేంద్ర బడ్జెట్‌ షాక్‌ నుంచి కోలుకోకముందే అమెరికా పరిణామాలు ఉపద్రవం లా ముంచుకొచ్చాయి. ఈ రెండు దెబ్బలతో మంగళవారం కూడా మార్కెట్లు చతికిల పడ్డాయి. సెన్సెక్స్‌ ప్రారంభంలోనే ఏకంగా 1,274 పాయింట్ల పతనంతో 33,500 పాయింట్ల దిగువకు పడిపోయింది. దీంతో కొన్ని సెకన్లలోనే మదుపర్లు రూ.5.40 లక్షల కోట్ల విలువను కోల్పోయారు. అమెరికా మార్కెట్లు గత ఆరేండ్లలో ఎప్పుడూ లేని విధంగా పతనం కావడంతో భారత మార్కెట్లపై ప్రభావం పడింది. దీనికి తోడు దేశీయంగా ఆర్థిక శాఖ మంత్రి అరుణ్‌ జైట్లీ ప్రవేశపెట్టిన బడ్జెట్‌ మదుపర్లను తీవ్ర నిరుత్సాహానికి గురి చేసిన విషయం తెలిసిందే. మరోవైపు రిజర్వు బ్యాంకు వడ్డీ రేట్లు పెంచనుందన్న అంచనాల్లో ఇన్వెస్టర్లు అమ్మకాలకు మొగ్గు చూపారు. కాగా బడ్జెట్‌లో ఈక్విటీలపై దీర్ఘకాల పెట్టుబడులపై లాభాలు రూ.1లక్ష దాటితే 10 శాతం పన్ను అమలు చేయాలని కేంద్రం నిర్ణయించడం మార్కెట్ల నష్టాల కొనసాగింపునకు కారణమైంది. ఈ పరిణామాల వల్ల గత మూడు రోజుల్లో సెన్సెక్స్‌ 1711 పాయింట్ల నష్టాన్ని చవి చూసింది. మదుపర్లు దాదాపుగా రూ.10 లక్షల కోట్లు నష్టపోయారు. మార్కెట్లలో మరింత దిద్దుబాటు కొన సాగనుందని విశ్లేషకులు భావిస్తున్నారు.
ప్రతికూల అంశాలు..
పలు పరిణామాల మధ్య అమెరికా మార్కెట్లు తీవ్ర పోటును ఎదుర్కొన్నాయి. ఈ ప్రభావం భారత, ఇతర ప్రపం చ మార్కెట్లపై ప్రభావం చూపింది. కేంద్ర బడ్జెట్‌లో ప్రతిపాదించిన ఎల్‌టీసీజీ పన్ను, ద్రవ్యలోటు కూడా భారత మార్కెట్లను పడగొట్టింది. అమెరికా స్టాక్‌మార్కెట్లు డోజోన్స్‌, ఎస్‌అండ్‌పీ సూచీలు అతిపెద్ద ఇంట్రాడే పతనాలను నమోదుచేశాయి. ద్రవ్యోల్బణ భయాలు పెరుగడంతో ఆర్‌బీ ఐ కీలక వడ్డీరేటు అయిన రెపోను పెంచే అవకాశాలున్నా యని విశ్లేషణలు జోరందుకున్నాయి. దీంతో మదుపర్లలో మరిన్ని భయాలు చోటు చేసుకోవడం మార్కెట్లను భారీ పతనం వైపు తీసుకెళ్లాయి.
అధికంగా నష్టపోయినవి..
సెన్సెక్స్‌ 30లో అత్యధికంగా టాటా మోటార్స్‌ 5.45 శాతం, టీసీఎస్‌ 3.58 శాతం, కొటాక్‌ మహీంద్రా బ్యాంకు 2.70 శాతం, ఇన్ఫోసిస్‌ 2.62 శాతం, హీరో మోటో కార్ప్‌ 2.52 శాతం, ఇండుస్‌ఇండ్‌ బ్యాంకు 2.31 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. నిఫ్టీలో రంగాల వారిగా ఐటీ 2.90 శాతం, ఫార్మా 2.19 శాతం, ఆటో 1.80 శాతం, ఎఫ్‌ఎంసీజీ 1.91 శాతం, రియాల్టీ 1.88 శాతం, పీఎస్‌యూ బ్యాంకు 2.11 శాతం, బ్యాంకింగ్‌ 1.10 శాతం చొప్పున నష్టపోయి మార్కెట్లను ఒత్తిడికి గురి చేశాయి.
రూపాయి విలవిల
వరుసగా పడిపోతున్న మార్కెట్ల వల్ల రూపాయి విలువ ఒత్తిడికి గురై రెండు నెలల కనిష్ట స్థాయికి పడిపోయింది. మంగళవారం సెషన్‌లో అంతర్జాతీయ ద్రవ్య మార్కెట్‌లో డాలర్‌తో రూపాయి మారకం విలువ 0.28 శాతం కోల్పోయి 64.25కు దిగజారింది. రూ.64.40 వద్ద మొదలైన రూపీ ఇంట్రా ట్రేడింగ్‌లో ఏకంగా 64.40 కనిష్ట స్థాయిని తాకింది. ప్రస్తుత ఏడాది ప్రారంభం నుంచి ఇప్పటి వరకు రూపాయి విలువ 0.6 శాతం తగ్గింది.
అమెరికా మార్కెట్లు ఢమాల్‌
వివిధ పరిణామాల వల్ల అమెరికా స్టాక్‌ మార్కెట్లు కుప్పకూలాయి. మదుపర్ల అమ్మకాల ఒత్తిడితో సోమవారం ఇక్కడి సూచీలు ఆరు సంవత్సరాల కనిష్టానికి దిగజారాయి. ఈ ప్రభావం ప్రపంచ దేశాల స్టాక్‌ మార్కెట్లతో పాటు భారత సూచీలపై కూడా పడింది. అగ్రరాజ్యంలో ద్రవ్యోల్బణం ఎగిసిపడనుందన్న అంచనాలు అక్కడి మార్కెట్లను కుదేలు చేశాయి. అంచనాలకు మించిన వేగంతో ఫెడ్‌ వడ్డీ రేట్లను పెంచడంతో అమెరికాలో బాండ్ల లాభదాయకత పెరగనుంది. దీంతో షేర్లపై పెట్టే పెట్టుబడులను ఇన్వెస్టర్లు బాండ్లకు తరలించనున్నారనే విశ్లేషణలు మార్కెట్లలో మరింత ప్రతికూలతను పెంచాయి. ఈ పరిణామాల మధ్య ఎస్‌ అండ్‌ పి 500, డో ఇండిస్టియల్స్‌ సూచీలు రెండూ కూడా 4.0 శాతానికి పైగా పతనమయ్యాయి. చరిత్రలోనే తొలిసారి డో ఒక దశలో 1600 పాయింట్లు పతనమైంది. తుదకు 1175.21 పాయింట్ల నష్టంతో 25వేలకు దిగజారింది. 2011 ఆగస్టు తర్వాత ఇదే అతిపెద్ద నష్టం. ఎస్‌అండ్‌పి 500 చివరికి 2648.94 వద్ద ముగిసింది. నాస్‌డాక్‌ కాంపోజిట్‌ కూడా 3.8 శాతం నష్టపోయింది.
మీ స్నేహితులకు రికమెండ్ చెయ్యండి